रिश्तों को टोकरी में डालो, बच्चों को कमर में बाँधों और चढ़ो किसी ऊँची मीनार पर
Latest Himachal Pradesh Rain News: Updates on Heavy Rainfall and Floods in Delhi, Punjab, and Haryana कई राज्यों में भारी बारिश है। जगह- जगह बाढ़ के हालात हैं और बाँधों से नदियों में आ रहा बेपनाह पानी कई पुलों को बहा ले जा रहा है। पानी तेज भी होता है
पीढ़ियों के आँगन को चूल्हे में डालो। रसोई की मिठास, आस- पड़ोस के रिश्तों को टोकरी में रक्खो और बच्चों को कमर में बाँधकर चढ़ो किसी ऊँचे पुल या मीनार पर। शहर में बाढ़ आई है। क्या हुआ जो देश के कुछ इलाक़े अब भी लगभग सूखे पड़े हैं। आफ़त सिर्फ़ दिल्ली, हिमाचल, राजस्थान और पंजाब पर ही ज़्यादा आई है।
दिल्ली वो, जहां सरकार बैठती है और हिमाचल वो जहां देवता निवास करते हैं। पानी या बारिश या बाढ़ कभी, कोई भेदभाव नहीं बरतते। जहां बरसते हैं, जमकर बरसते हैं। गाँव या क़स्बा या शहर चाहे किसी क़ौम का हो, किसी समाज का हो या किसी जात का हो। इसलिए बादलों को मत कोसिए। उनका बरसना भी आफ़त और न बरसना भी मुसीबत। आप सिर्फ़ सूरज को मनाइए।
फ़िलहाल हमारा सूरज बादलों के महल में सोया हुआ है। वहाँ कोई सीढ़ी नहीं कोई खिड़की नहीं। कैसे जगाएँ उसे? लेकिन प्रयासों से क्या नहीं होता! अपनी- अपनी उम्मीदों के बाँस ले जाइए बादलों तक। सूरज की सेज हिलेगी। वह ज़रूर जागेगा। हालात अभी जो हैं, ज़रूर सुधरेंगे।
जिन नदियों की सीढ़ियाँ उतरकर हम उन्हें पूजते थे, वे ही अब हमारे घरों की सीढ़ियाँ चढ़ गई हैं। हमारे सबकुछ बिखरे हुए को समेटकर हमें खाने आ गई हैं। कभी- कभी लगता है- श्रद्धा से जिन नदियों में हम पुर्खों की अस्थियाँ विसर्जित करते रहे, कहीं यह बाढ़ वर्षों के उस कर्मकाण्ड का बदला तो नहीं है? बदला भी हर उम्र के इन्सान से। किलकारियाँ भरी गलियाँ गुम हो गईं। बच्चे पड़ोस की छत पर निसन्नी रखकर भाग रहे हैं। बुज़ुर्गों के नाम खुदे बर्तन तैरते- तैरते डूब रहे हैं, जैसे किसी भले आदमी के सपने डूबते हैं। जैसे किसी अधूरी नज़्म के शब्द डूबते हैं। ... और मिसरा, क़ाफ़िया, सब सिसकियाँ लेते बिखर जाते हैं। ज़िंदगी बिखर रही है। बादलों! महर करो। सूरज, नींद से जागो। हम पूजा की थाली लिये, छतों पर, पुलों पर खड़े हैं। हम डूबें, कोई ग़म नहीं। हमारे सपनों को मत डुबोइए। ये ज़िंदगी की अरदास है। जीवन की प्यास है। बाढ़ के पानी से कभी कोई प्यास नहीं बुझती!
राजस्थान जैसे धूप खाने, धूप ओढ़ने और धूप ही बिछाने वाले प्रदेश में भी, जाने किस कालिदास ने काले- काले मेघ भेज दिए हैं। ठण्डी हवा के झोंके की तरह। गाँवों की पगडण्डियाँ पानी में डूबी हुई हैं। खेतों की मेड़ अब पगडण्डियों को मुँह चिढ़ा रही हैं। जैसे शहरों की सड़कें नगर निगम की तरफ़ अपने ऊबड़- खाबड़ दाँत दिखाती हैं।
सुबह, अब सुबह नहीं लगती। जैसे सुबह की शक्ल में शाम की मौसी आई हो! दोपहर जैसे सेनापति की कविता। शाम सुहानी तो है, लेकिन वो गोधूली बेला, वो आधा डूबा सूरज, वो पक्षियों का कलरव, उसके चेहरे से ग़ायब है। जैसे किसी ने सूरज और चाँद दोनों को एक ही गिलास में घोल दिया हो। जैसे रात के चेहरे पर कोई हल्दी पोत गया हो। जैसे शाम, अब शाम नहीं बल्कि कुछ राज्यों और सही मायने में केंद्र की सरकार हो।...और भ्रष्टाचार के ख़िलाफ़ आवाज़ उठाने वाले हर व्यक्ति को नोटिस थमा रही हो।
अच्छा हुआ। भला हो उस कालिदास का जिसने सूखे, धूप से तपते प्रदेशों में मेघ भेजे। कम से कम मौसम ने ही सही, सरकार का चेहरा तो धोया! कल्पना में ही सही, असली रूप सामने तो आया! ख़ासकर राजस्थानियों को तो बादलों का शुक्रगुज़ार होना चाहिए जहां बारिश कभी त्योहार हुआ करती थी। हाल के कुछ वर्षों से यहाँ बारिश झमाझम हो रही है वर्ना पहले तो राजस्थानियों की प्रतीक्षा बादलों के शहर की ज़ालिम दीवारों से टकराकर सदा घायल ही होती रही हैं।
हिमाचल, ख़ासकर उसके मंडी ज़िले के बुरे हाल हैं। बाढ़ ने इस प्रदेश को कई टुकड़ों में बाँट दिया है। जैसे भाजपा ने महाराष्ट्र की राजनीति को बाँटा है।वहाँ शिवसेना, शिवसेना से लड़ रही है। एनसीपी, एनसीपी से दो- चार हो रही है और हैरत की बात ये कि सबसे बड़ी पार्टी होने के बावजूद भाजपा अपना मुख्यमंत्री तक नहीं बना पा रही है।
जैसे हिमाचल में नदियाँ अपनी हदें पार कर इठला रही हैं और उनसे घिरे गाँव, जैसे गाँव नहीं, पुरानी- मटमैली संदूकों में बंद पोटली हो गए हों। वैसे ही, महाराष्ट्र में कल तक जो पार्टियाँ हुंकार भरा करती थीं, आज अपने- अपने नेताओं के खीसों (जेबों )तक सिमट गई हैं। ख़ैर छोड़िए,इस मरी राजनीतिक बहस को, फिर आते हैं मौसम के हाल पर।
इस बारिशी मौसम में घरों के हाल सुख- दुख की धूप- छाँह से हैं। पहले धूप का एक टुकड़ा जिस खिड़की से आता है, उसी से लौटकर खिड़की के काँच पर चढ़ जाता है। कुछ देर वहीं से घर का मुआयना करने के बाद ठिठुरे हुए पक्षी की तरह आँगन या लॉन के एक कोने में दुबक जाता है। दोपहर जैसा कुछ होता नहीं । क्योंकि छितराई धूप पर भी हर वक़्त बादलों का पहरा रहता है। बैरन शाम, धूप के उस टुकड़े को उठाकर आम के पेड़ पर टाँग देती है और वह वहीं लटके- लटके दम तोड़ देता है। उम्मीदों की हर सुबह धूप का वह टुकड़ा फिर जन्मता है और फिर से मर भी जाता है। हमारी उम्र के हर रोज़ की तरह।